९ वर्षे नेपाली बालक बेलायती क्लबमा
लन्डन बस्ने नेपाली बालक बेलायतको प्रतिष्ठित क्रिकेट क्लबमा अनुबन्धित भएका छन् । ९ वर्षीय आर्यन ढुंगाना मिडलसेक्स काउन्टी यू–१० बरो प्लेयरमा छनोट भएको उनका बुबा सुरेन्द्र ढुंगानाले जनाएका छन् ।
लन्डन — लन्डन बस्ने नेपाली बालक बेलायतको प्रतिष्ठित क्रिकेट क्लबमा अनुबन्धित भएका छन् । ९ वर्षीय आर्यन ढुंगाना मिडलसेक्स काउन्टी यू–१० बरो प्लेयरमा छनोट भएको उनका बुबा सुरेन्द्र ढुंगानाले जनाएका छन् ।आर्यन देब्रेहाते पेस बलर र आक्रामक ब्याटर हुन् । आर्यनले सानैदेखि क्रिकेटप्रति रुचि राख्ने गरेको उनका बुबाले सुनाए । उनले २० वर्षयता बेलायती क्रिकेट क्लबमा छानिने आर्यन सम्भवतः पहिलो नेपाली बालक रहेको दाबी गरे । ‘यो आर्यनका लागि सानो खुट्किलो होला तर समस्त बेलायतमा रहेको नेपाली समुदायको खेलक्षेत्रमा ठूलो फड्कोका रूपमा लिएको छु,’ सुरेन्द्रले भने । एक्टन क्रिकेट क्लब लन्डनमा आइतबार पूर्व इंग्ल्यान्ड क्रिकेटर साजिद महम्मुद र इलिङ क्रिकेट बरो चिफ इजाज हुसेनले आर्यनलाई मिडलसेक्स काउन्टी क्याप हस्तान्तरण गरे । साजिदले आर्यनको क्याप र ब्याटमा हस्ताक्षर गरेका छन् । आर्यनले गत वर्ष यू–८ अन्तर्गत प्रतिष्ठित इलिङ क्रिकेट क्लबमा खेलेर प्लेयर अफ द इयर उपाधि थापेका थिए । सन् २०१३ मा लन्डनमा जन्मिएका आर्यनका बुबा सुरेन्द्र चार्टर्ड एकाउन्टेन्ट र आमा सुनीता नर्स (इलिङ हस्पिटल) को रूपमा कार्यरत छन् । उनीहरू कैलाली टीकापुरका बासिन्दा हुन् । आर्यन इलिङस्थित होब्बेन प्राइमरी स्कुलमा कक्षा ४ मा पढ्छन् ।